DA Den Europæiske Unions Tidende CE 88/70

(2004/C 88 E/0077)

SKRIFTLIG FORESPØRGSEL E-2162/03

af Herbert Bösch (PSE) til Kommissionen

(30. juni 2003)

Om: Budgetpost B7-7010: ingen indkaldelse af forslag i 2003 og konsekvenserne for handicappedes menneskerettigheder

I »millenium«-udviklingsmålene afgav Den Europæiske Union tilsagn om at formindske fattigdom. Dette mål kan ikke nås, medmindre de handicappedes behov tages under overvejelse, og alligevel er handicappede stadig ikke i tilstrækkelig grad omfattet af udviklingssamarbejdet, som finansieres af EU.

I 2003-budgettet blev budgetpost B7-7010 ændret således, at foranstaltninger inden for handicapområdet som en opfølgning på Kommissionens vejledning om handicap og udviklingssamarbejde kunne finansieres under denne budgetpost. Der vil dog ikke blive tale om indkaldelse af forslag til budgetpost Β7-7010 i 2003. Kommissionen vil i stedet udvælge og afsætte bevillinger til allerede indgivne projekter.

Er der mulighed for, at Kommissionen derfor vil være særligt opmærksom på handicap i udvælgelsen af disse tidligere indgivne projekter?

Da nye projekter ikke kan indgives, hvordan vil Kommissionen da finansiere de tiltag, der er nødvendige som opfølgning på vejledningen om handicap og udviklingssamarbejde?

Har Kommissionen til hensigt at tilpasse de prioriterede aktioner i programmeringsdokumentet for det europæiske initiativ til fremme af demokrati og menneskerettigheder, således at det er i overensstemmelse med de seneste ændringsforslag om handicap til budgetpost B7-7010?

Svar afgivet på Kommissionens vegne af Chris Patten

(16. september 2003)

I Kommissionens meddelelse fra maj 2001 (1) understreges behovet for at sikre en bedre og dermed mere målrettet anvendelse af de begrænsede midler, der er til rådighed under det europæiske initiativ for demokrati og menneskerettigheder (EIDHR). Det blev derfor besluttet, at finansieringen fremover skulle dække fire prioriterede emneområder: Støtte til styrkelse af demokratisering, god regeringsførelse og retsstaten; støtte til bekæmpelse af tortur og straffrihed samt til internationale domstole; afskaffelse af dødsstraf og bekæmpelse af racisme og fremmedhad samt forskelsbehandling af mindretal og oprindelige folk. Disse prioriteter afspejles i EIDHR-programmeringsdokumentet, der blev vedtaget for 2002-2004, og i de efterfølgende indkaldelse af forslag. Der blev iværksat fem indkaldelser af forslag i 2002, som alle dækkede budgetårene 2002 og 2003. På det tidspunkt, de blev offentliggjort, var der ingen bestemmelser om, at forslagene skulle omfatte handicapspørgsmål, eftersom sådanne anliggender ikke var omtalt i EIDHR-programmeringsdokumentet. EU's bestemmelser åbner ikke mulighed for at ændre forslag, når teksterne først er blevet offentliggjort. Kommissionen er således ikke i stand til at udvælge og tildele midler fra tidligere udvalgte projekter.

Kommissionen er i gang med overvejelser om, i hvilken retning EIDHR skal udvikle sig, når den nuværende programmeringsperiode, der dækker 2002-2004, udløber; den afholdt således et særligt seminar den 14. juli 2003 med det formål at drøfte spørgsmålet med repræsentanter for ngo'er, parlamentsmedlemmer og embedsmænd fra medlemsstaterne. Eftersom meddelelsen er det retningsgivende dokument, vil drøftelserne fokusere på, hvorledes man skal programmere de tematiske prioriteter mere effektivt.

Dokumentet »Guidance Note on Disability and Development for EU Delegations and Services« indeholder retningslinjer for, hvorledes Kommissionens delegationer og tjenestegrene effektivt kan behandle handicapspørgsmål i forbindelse med udviklingssamarbejde; dette dokument er blevet udsendt til samtlige tjenestegrene. Det understreger betydningen af at integrere handicapspørgsmål i den politiske dialog og i programmeringen af udviklingssamarbejdet for det enkelte land. Dette er tilfældet for midtvejsrevisionen af retningslinjerne for AVS-landene, som for øjeblikket er under forberedelse; i denne agter man at foretage en nærmere undersøgelse af, hvorledes landeprogrammerne imødekommer de handicappedes behov.

Det skal endelig fremhæves, at Kommissionen tillægger handicapspørgsmål stor vægt. Dette fremgår af de forslag til lovgivning, som Kommissionen har fremlagt, og af den aktive tilgang til problemstillingen, den udviser i det ad hoc-udvalg, der er blevet oprettet med henblik på at udarbejde en konvention til beskyttelse og fremme af handicappedes rettigheder.

(1) KOM(2001) 252 endelig udg.